Havnet på glattcelle og fikk 10.000 i bot

17. mai 2012

Inge Telhaug synes det må være greit å kunne stå slik i veikanten, med flagget på skulderen. PRIVAT

Slik sto jeg i veikanten, sier Inge Telhaug (56). Politiet tok fra ham flaggene og pågrep ham.

Den 14. mai stilte israelsvenn Inge Telhaug (56) opp i veikanten ved E 39 med et stort israelsk flagg og et norsk flagg. Formålet var å feire datoen for Israels uavhengighetserklæring 14. mai 1948, skriver fvn.no.

Politiet stanset tre ganger ved søgnemannen og ba ham fjerne seg fra veien, tredje gang ble han tatt med til arresten og satt på glattcelle.

— I tillegg ble jeg ilagt en bot på 10.000,- kroner, sier han.

- Var ikke i veibanen

Nå reagerer Telhaug på politiets påstander, somfvn.no skrev om mandag.

Politiet stanset og snakket med Telhaug klokka 16.06, 17.13 og igjen klokka 18.52, alle gangene fordi han skal ha "gått i veibanen" og "veivet med flagg".

- For det første veivet jeg ikke, jeg holdt det rett opp når jeg gikk langs veikanten. Der jeg sto, trygt bak autovernet, la jeg det over høyre skulder, ut over bekken vekk fra selve veien, slik du kan se på bildet, sier Telhaug.

Han forteller sin versjon fordi han ønsker å understreke at han opptrådte behersket og rolig.

— For det andre var jeg ikke i veibanen, slik politiet sier til Fædrelandsvennen. I veibanen var jeg kun da jeg krysset veien, noe man nødvendig må gjøre for å komme dit du skal. Det er jo ingen gang- og sykkelsti her ute. Jeg gikk utenfor asfaltkanten, og oppholdt meg hele tida bak autovernet, der dette fantes, sier han.

Politiet hadde imidlertid oppfatning av at Telhaug var til hinder og fare for biltrafikken.

— Han fikk beskjed om å ikke gå i veibanen når han feiret, sa operasjonsleder Børge Steinsland til Fædrelandsvennen mandag.

Fratatt flagg og foldekniv

Ved andre politibesøk ble Telhaug nok en gang gitt beskjed om ikke å oppholde seg ved veien med flagg. Politiet kroppsvisiterte ham, beslagla en foldekniv og tok med seg de to flaggene hans.